Blues musikant timmer aan album - Art And Entertainment - Erongo
Saturday, May 30th, 2020 10:59:17
Nagemaakte kitaar lei tot ware liefde
25 April 2020 | Art and Entertainment
Sakkie Tsam; Musikant; “Ek hou van eenvoud.”
Sakkie op die verhoog by die Oesterfees in 2019. Foto SP van der Merwe
Sagarias Tsam, beter bekend as ‘Sakkie’ onder sy medemusiekante, het homself gevestig as ’n hartsvriend van die Namibiese musiekbedryf.
Sy liefde vir musiek het begin toe hy op 21 ’n kitaar in ’n Chinese winkel gesien het.
“Ek was op Outjo met ’n pêl en ons het verby ’n Chinese winkel geloop. Daar sien ek toe ’n kitaar. Dit was só mooi en ek wou dit só graag hê, maar ek het nie genoeg geld by my gehad om dit te koop nie,” vertel die 30-jarige musikant.
Op daardie stadium het Sakkie nog niks van instrumente geweet nie. Hy vertel dat hy toevallig daarna ’n kitaar wat dieselfde lyk, by ’n Chinese winkel op sy tuisdorp Swakopmund gesien het, en dit toe onmiddellik gekoop het.
Dit was eers toe die kitaar se eerste snaar breek dat hy sou leer van gehalte instrumente.
“Ek het my kitaar Young Ones toe gevat om die snaar te laat regmaak. Die man wat die snaar vervang het, kon nie verstaan hoekom hy nie die snaar op noot kon kry nie. Uiteindelik het hy my gevra waar ek aan die kitaar gekom het. Dit is toe wat ek die verskil tussen egte instrumente en naamaaksels geleer het,” sê hy.
Tsam vertel dat hy ook by dié winkel twee kitaarlesse geneem het en toe later besluit het om homself op te lei.
Jare later het hy skouers begin skuur met bekendes soos Riaan Smit en John Rock Prophet.
Hy is egter van mening dat dit nie spoggerige toertjies is wat hom gebring het waar hy vandag is nie.
“Ek hou van eenvoud. Mense dink jy moet fancy wees en hulle lag altyd vir my 4-akkoord liedjies, maar ek hou daarvan. Die boodskap is vir my die belangrikste.”
Sakkie praat met lof van Riaan Smit van die Suid-Afrikaanse musiekgroep Crimson House. “Riaan is my vriend en het die konsep van blues in Namibië gevestig,” sê hy.
Sakkie vertel dat sy musikale kontakte hom al ’n ding of twee geleer het. Tog belowe hy om gestand te doen aan die kenmerkende eenvoud van sy musiek en sê hy sal dit altyd na vore bring.
“Ek sing oor historiese gebeurtenisse en hoe die mense in die ou tyd gelewe het. Ek wil maar net my eie eenvoudige styl gebruik. Jy hoef nie altyd baie te doen om goed te wees nie. Jou deel maak ’n verskil.”